Broj: 711-I-673-P-54/21-02-17

Zagreb, 12. ožujka 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev Odvjetničkog društva Andreis i Partneri, po odvjetnici Lani Andreis Nikolić,** za davanjem očitovanja Povjerenstva, na 118. sjednici, održanoj 12. ožujka 2021.g., daje sljedeće

**OČITOVANJE**

**Predsjednik i članovi Uprave Hrvatske banke za obnovu i razvitak (u daljnjem tekstu: HBOR) nisu dužnosnici u smislu odredbi ZSSI-a, pa se na njih povodom obavljanja tih funkcija ne primjenjuju zabrane i ograničenja koja obvezuju dužnosnike iz članka 3. ZSSI-a.**

Obrazloženje

 U Povjerenstvu je 24. veljače 2021. pod brojem 711-U-722-P-54/21-01-3 zaprimljen zahtjev za davanjem očitovanja, podnesen od Odvjetničkog društva Andreis i Partneri iz Zagreba, po odvjetnici Lani Andreis Nikolić, povodom kojeg se vodi predmet broj P-54/21.

 U zahtjevu se navodi da se isti podnosi temeljem odredbe članka 20. stavka 5. Pravilnika o načinu rada i odlučivanja Povjerenstva za odlučivanje o sukobu interesa („Narodne novine“ broj 105/14.), u svezi s člankom 30. stavkom 1. podstavkom 2. ZSSI-a.

 Podnositelj zahtjeva navodi da je HBOR osnovan kao posebna financijska institucija čiji je položaj, poslovi, vlasništvo, ovlaštenja i ustroj uređen Zakonom o Hrvatskoj banci za obnovu i razvitak („Narodne novine“ broj 138/06. i 25/13.). Navodi se da je HBOR razvojna i izvozna banka osnovana sa svrhom kreditiranja obnove i razvitka hrvatskoga gospodarstva, a cilj HBOR-a je poticanje razvitka hrvatskoga gospodarstva te da se sukladno članku 23. stavku 2. navedenog Zakona na HBOR ne primjenjuju propisi o ustrojstvu i načinu rada tijela državne uprave te propisi o državnim službenicima i dužnosnicima.

 Nadalje se upućuje na odredbe tog Zakona koje se odnose na imenovanje i sastav Uprave i Nadzornog odbora HBOR-a te se navodi da Upravu HBOR-a imenuje i opoziva Nadzorni odbor, pri čemu se jednog člana imenuje predsjednikom Uprave koji rukovodi radom Uprave, predsjedava sjednicama Uprave, usklađuje ovlaštenja i odgovornosti u Hrvatskoj banci za obnovu i razvitak te u ime Uprave podnosi izvješća Nadzornom odboru.

U odnosu na Nadzorni odbor HBOR-a iznosi se kako je propisano da Nadzorni odbor čini deset članova, i to šest ministara Vlade Republike Hrvatske, a ministar nadležan za financije, ministar nadležan za gospodarstvo i ministar nadležan za regionalni razvoj i fondove Europske unije su obvezni članovi Nadzornog odbora, a preostala tri ministra imenuje Vlada Republike Hrvatske između ministara nadležnih za turizam, poljoprivredu i zaštitu okoliša, graditeljstvo ili poduzetništvo i obrt.

Također se navode zakonske odredbe u dijelu koj se odnosi na Revizijski odbor HBOR-a, neovisno tijelo koje ima tri člana od kojih je najmanje jedan član ujedno i član Nadzornog odbora, a druga dva imenuje Nadzorni odbor te da se Revizijski odbor sastaje po potrebi, a najmanje dva puta godišnje. Osnovni zadaci Revizijskog odbora su praćenje postupka financijskog izvješćivanja, praćenje učinkovitosti rada sustava unutarnje kontrole, unutarnje revizije te sustava upravljanja rizicima, nadgledanje provođenja revizije godišnjih financijskih izvještaja, praćenje neovisnosti samostalnih revizora ili revizorskog društva koje obavlja reviziju, a posebno ugovore o dodatnim uslugama, raspravljanje o planovima i godišnjem izvješću unutarnje revizije te o značajnim pitanjima koja se odnose na ovo područje, davanje preporuka Nadzornom odboru o odabiru samostalnog revizora i revizorskog društva.

Sukladno svemu iznesenome, podnositelj traži očitovanje Povjerenstva primjenjuju li se na članove Uprave HBOR-a odredbe ZSSI-a, može li član Uprave HBOR-a, u skladu s odredbama ZSSI-a biti član Nadzornog odbora nekog drugog trgovačkog društva čije je sjedište u Republici Hrvatskoj te može li član uprave HBOR-a, u skladu s odredbama ZSSI-a, biti član nadzornog odbora trgovačkog društva u kojem je zaposlen član revizorskog odbora HBOR-a, ali ne na radnom mjesto u upravi istog, odnosno član nadzornog odbora trgovačkog društva čiji osnivač, pravna osoba, zapošljava člana revizorskog odbora HBOR-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od osobe koja nije dužnosnik, a niti se odnosi na nekog od dužnosnika navedenih u članku 3. ZSSI-a. Međutim, zahtjevom se traži tumačenje odredbi ZSSI-a u odnosu na predsjednika i članove Uprave HBOR-a kao obnašatelje javnih dužnosti te Povjerenstvo u svrhu tumačenja primjene odredbi ZSSI-a za navedene osobe povodom podnesenog zahtjeva daje obrazloženo očitovanje.

U konkretnom se zahtjevu postavljaju pitanja smatraju li se predsjednik i članovi Uprave HBOR-a dužnosnicima u smislu odredbi tog Zakona, odnosne primjenuju li se na njih povodom obavljanja tih funkcija odredbe ZSSI-a u smislu propisanih zabrana i ograničenja vezanih za članstvo u nadzornim odborima drugih trgovačkih društava.

Člankom 3. stavcima 1. i 2. ZSSI-a propisan je krug dužnosnika na koje se u obnašanju dužnosti primjenjuju odredbe ZSSI-a, međutim, navedenom zakonskom odredbom nije propisano da su predsjednik i članovi Uprave HBOR-a dužnosnici u smislu ZSSI-a te ih stoga za vrijeme obavljanja funkcije u Upravi HBOR-a ne obvezuju zabrane i ograničenja propisana tim Zakonom, pa tako ni zabrana koja se odnosi na članstvo u nadzornom odboru trgovačkog društva istodobno s njezinim obavljanjem.

Imajući u vidu svrhu, osnivanje i djelatnost HBOR-a koji su od značaja za poticanje razvoja hrvatskog gospodarstva, okolnost da se temeljni kapital za rad banke osigurava u državnom proračunu te da predsjednika i članove Uprave HBOR-a imenuje Nadzorni odbor HBOR-a u čijem je sastavu šest članova Vlade Republike Hrvatske, kao i druge opravdane razloge, Povjerenstvo se kroz sudjelovanje u radnoj skupini za izradu predmetnog Zakona zalaže i da oni budu uvršteni u popis osoba na koje bi se isti primjenjivao.

Obzirom da prema općim zakonskim odredbama o trgovačkim društvima nadzorni odbor imenuje i nadzire upravu trgovačkog društva koja odlučuje o zapošljavanjima u društvu, te da sukladno Zakonu o HBOR-u Nadzorni odbor HBOR-a imenuje i opoziva Upravu HBOR-a, a jedan član Revizijskog obora HBOR-a je ujedno i član Nadzornog odbora HBOR-a koji imenuje druga dva člana Revizijskog obora HBOR-a, bilo bi uputno postupanje u situaciji sukoba interesa, u kojem bi se mogao naći član Uprave HBOR-a, odnosno član Revizorskog odbora HBOR-a koji je ujedno zaposlen u trgovačkom društvu u kojem funkciju člana nadzornog odbora obavlja član Uprave HBOR-a, propisati općim aktima HBOR-a.

Slijedom navedenog Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Podnositeljici zahtjeva, Lana Andreis Nikolić, odvjetnica u Odvjetničkom društvu Andreis i Partneri, Pavla Hatza 8, 10000 Zagreb
2. Objava na internetskoj stranici Povjerenstva
3. Pismohrana